次韵答荆門張都官維見和惠泉詩
作者：蘇軾
朝代：宋

paragraphs: 楚人少井飲，地氣常不洩。
蓄之爲惠泉，坌若有所折。
泉源本無情，豈問濁與澈。
貪愚彼二水，終古恥莫雪。
只應所處然，遂使語異別。
泉傍地平衍，泉上山嵽嵲。
君子慎所居，此義安可缺。
古人貴言贈，敢用況高節。
不爲冬霜乾，肯畏夏日烈。
泠泠但不已，海遠要當徹。